MOŽNO SPRÍSTUPNIŤ

Predkladacia správa

	Zákonom č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov v znení (ďalej len „zákon“) bola zriadená Rada Protimonopolného úradu Slovenskej republiky (ďalej len „Rada úradu“) ako orgán rozhodujúci o opravných prostriedkoch proti rozhodnutiam Protimonopolného úradu SR, vydaných v prvom stupni. 

Podľa § 18 zákona Radu úradu tvorí predseda rady, ktorým je predseda úradu,   podpredseda rady, ktorým je podpredseda úradu a päť členov rady, ktorí nesmú byť zamestnancami úradu.

Dňa 15.11.2005 skončí funkčné obdobie trom členom Rady úradu a na uvoľnené miesta je potrebné vymenovať nových členov Rady úradu.

Novovymenovaní členovia Rady úradu, ktorí obsadia uvoľnené miesta po skončení funkčného obdobia už vymenovaných členov Rady úradu sa ujmú funkcie dňa 16.11.2005, t.j. v deň nasledujúci po uplynutí funkčného obdobia súčasných členov.

Podľa § 19 ods. 1 zákona predseda úradu predkladá vláde Slovenskej republiky návrhy aspoň troch kandidátov na funkciu každého člena Rady úradu. V zmysle § 18 ods. 3 zákona členov Rady úradu na návrh predsedu úradu vymenúva a odvoláva vláda Slovenskej republiky. Vzhľadom na vyššie uvedené skutočnosti predsedníčka Protimonopolného úradu Slovenskej republiky predkladá návrh deviatich kandidátov, t.j. troch kandidátov na funkciu každého z členov Rady úradu. 

Všetci kandidáti na člena Rady úradu spĺňajú predpoklady na túto funkciu stanovené v § 19 ods. 2 zákona, t.j. sú občanmi Slovenskej republiky, majú vysokoškolské vzdelanie, spôsobilosť na právne úkony a sú bezúhonní.

Predsedníčka Protimonopolného úradu Slovenskej republiky navrhuje materiál na základe § 9 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) čiastočne nesprístupňovať, nakoľko niektoré časti predloženého materiálu obsahujú informácie o osobných údajoch kandidátov na člena Rady úradu. 

Vzhľadom na charakter predkladaného materiálu, v zmysle čl. 10 ods. 6 písm. a) Smernice na predkladanie materiálov na rokovanie vlády Slovenskej republiky, nebolo potrebné uskutočniť pripomienkové konanie. 

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.